钦定古今图书集成/理学汇编/学行典/第196卷 > 齐云
## 钦定古今图书集成/理学汇编/学行典/第196卷 > 齐云

按《新野县志》：“齐云，字汉章，蚤岁失怙，哀毁逾礼。父颐
庵处士知其可教，示以诗书，即能奉训如处士志。游
邑庠，补弟子员，中弘治壬子乡试，授山东兖之汶上
司训，分俸以养处士。每平旦登堂，进诸生讲说，申之
以孝弟之义，以致汶上人才勃兴，每南望兴怀恻然。
久之，庭砌萱草茂甚，一椿忽生其旁，蔽芾胜常，诸生”
皆以为孝感所致。上其事，兖之太守邹公取而载之
《孝宗实录》。九载满，志欲左右就养，不起，处士曰：“显亲
扬名，孝之大者，岂但如今之孝者，是谓能养已耶。”弘
治癸亥，擢尹邯郸，将赴任，忽心惊，举身流汗，遂日夜
奔走。道经邯郸，父老愿留之，云曰：“吾父八十有五，吾
心不安，父未可知”，不允留。及抵家，处士终三日矣。云
大哭于道旁。乡党士夫惊曰：“地之相去千有馀里，而
三日来奔丧，此诚孝子慕亲之至，乃能先觉也。”莫不
称其孝焉。居丧寝苫，枕块食淡，一如朱氏礼。正德丙
寅，服阕，改知兖之嘉祥。迎养继母，曾曲尽孝道，内外
无间言。邑人秦允以疾卒，妻梁氏死之，即日吊其丧，
以奖死节。又有张光大者，早丧偶，怜其子不再偶，即
举乡饮，以厉士风。惓惓乎拔幽滞之才，扬侧陋之贤，
皆其孝之所推。昔黔娄为孱陵令，未旬弃官归，父果
遘疾有日，天下后世称其孝。以齐君之道观之，其斯
人之谓欤！况孚草木，美教化，移风俗，又不多让于古
人焉。